เหวต่ำ BEC-ฟ้าสูง WORK
ไม่ผิดเพี้ยน!.หากใช้คำว่า “ต่างกันราวฟ้ากับเหว” ระหว่างบริษัท บีอีซี เวิลด์ จำกัด (มหาชน) หรือ BEC กับบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK เทียบกันแบบหมัดต่อหมัดหรือช่องต่อช่องของงบการเงิน 5 ปี ปรากฏชัดว่า BEC ถดถอยจนชีวิตติดลบ..ตรงกันข้ามกับ WORK ที่เติบโตจนชีวิตติดลมบน..!?
26 ก.ย. 2561

สำนักข่าวรัชดา
ไม่ผิดเพี้ยน!.หากใช้คำว่า “ต่างกันราวฟ้ากับเหว” ระหว่างบริษัท บีอีซี เวิลด์ จำกัด (มหาชน) หรือ BEC กับบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK เทียบกันแบบหมัดต่อหมัดหรือช่องต่อช่องของงบการเงิน 5 ปี ปรากฏชัดว่า  BEC ถดถอยจนชีวิตติดลบ..ตรงกันข้ามกับ WORK ที่เติบโตจนชีวิตติดลมบน..!?
เมื่อ 22 ปีก่อน (ปี 2539) หุ้น BEC เข้าตลาดหุ้นด้วยความยิ่งใหญ่อลังการ ราคาไอพีโอ 142 บาท (พาร์ 10 บาท) ด้วยมาร์เก็ตแคปเกือบ 300,000 ล้านบาท แทบไม่น่าเชื่อมาถึงวันนี้มาร์เก็ตแคปไม่ถึง 15,000 ล้านบาท (หายไป 285,000 ล้านบาท) ที่สำคัญปี 2557 มาร์เก็ตแคปอยู่ที่ระดับ 100,000 ล้านบาทอยู่เลย.!!
ขณะที่หุ้น WORK เข้าตลาดหุ้นเมื่อปี 2547 ราคาไอพีโอ 15 บาท (พาร์ 1 บาท) ด้วยมาร์เก็ตแคปเพียง 6,600 ล้านบาท มาถึงวันนี้มาร์เก็ตแคปเกือบ 20,000 ล้านบาท เพิ่มขึ้นกว่า 13,400 ล้านบาท
เขยิบเข้าใกล้ ๆ มาดูงบการเงินย้อนหลัง 4 ปีครึ่ง (2557-2561) ที่ผ่านมา ตัวเลขสำคัญทางการเงิน BEC กับ WORK ก็ยิ่งเห็นความแตกต่างกันอย่างสิ้นเชิง เริ่มจากตัวเลขกำไรสุทธิปี 2557 BEC มีกำไรสุทธิ 4,415 ล้านบาท อัตรากำไรสุทธิ 26.95% ส่วน WORK มีกำไรสุทธิแค่ 21 ล้านบาท อัตรากำไรสุทธิ 0.92% (เพียงเศษเสี้ยวหนึ่งของ BEC)
ทว่า..มาถึงปี 2560 BEC กำไรสุทธิลดฮวบมาเหลือแค่ 61.01 ล้านบาท อัตรากำไรสุทธิ 0.54% ขณะที่ WORK กำไรสุทธิกระโดดโลดเต้นมาอยู่ที่ 904 ล้านบาท อัตรากำไรสุทธิ 23.32% (กำไรสุทธิ BEC กลายเป็นเพียงเศษเสี้ยวหนึ่งของ WORK) เมื่อเวลาผ่านไปเพียง 3 ปีเท่านั้นเอง..!!
เข้าใกล้มาอีกนิด.ครึ่งปีแรกที่ผ่านมา BEC พลาดพลั้งพลิกขาดทุนสุทธิ 149 ล้านบาท อัตรากำไรสุทธิ -2.84% (กระแสออเจ้า-พี่หมื่นฟีเว่อร์ไม่ได้ช่วยให้พ้นจากขาดทุนได้) แต่ WORK กำไรสุทธิ 281 ล้านบาท อัตรากำไรสุทธิ 16.11% แม้ว่างบไตรมาส 2/61 จะเสียฟอร์มพอสมควรก็ตาม
หากมองไปข้างหน้า BEC ดูเหมือนจะหาทางกลับลำได้ยาก..ด้วยเงื่อนไขความขัดแย้งภายในองค์กรระหว่าง “มาลีนนท์” ด้วยกันเอง..หรือการดึงมือดีอดีตซีอีโอ INTUCH อย่าง “สมประสงค์ บุญยะชัย” และมือดีอีกหลายคนเข้ามาก็ตาม
แต่..ด้วยวัฒนธรรมกงสีของช่อง 3 จึงไม่ต่างอะไรกับ “วานรได้แก้ว” การเปลี่ยนแปลงเชิงบวก จึงไม่เห็นความชัดเจนอะไรขึ้นมาเลย..ที่หนักกว่านั้น ด้วยนโยบายกินรวบช่องทีวีดิจิทัลแบบบูรณาการ ทั้งช่อง 33(HD) ช่อง 28(SD)และช่อง 13(เด็ก) จาก “โอกาส” กลับกลาย “วิกฤติ” ซะอย่างงั้น..!? เพราะที่ผ่านมา  BEC มีรายได้จากช่อง 33(HD) แต่ต้องเลี้ยงอีก 2 ช่อง
ต่างจากกรณี WORK กับช่อง 23(เวิร์คพอยท์) ที่ดูจะมีความยืดหยุ่นสูงกว่า ไม่ว่าจะเป็นการซื้อลิขสิทธิ์รายการดังจากต่างประเทศ หรือการคิดค้นรายการใหม่..และการรุกเข้าสู่แพลตฟอร์มดิจิทัลรูปแบบใหม่ ดูจะทำได้ดีกว่า BEC มาตลอด ทำให้มองไปข้างหน้า WORK จึงดูดีกว่า BEC หลายขุมเลยทีเดียว
หากย้อนไปเมื่อ 14 ปีก่อน ใครเลยจะเชื่อว่า WORK จากที่เคยเป็นเพียง “ผู้อาศัยร่มเงาชายคาช่อง 3” แต่มาถึงวันนี้ WORK ยิ่งใหญ่และมาไกลกว่า BEC หลายเท่าตัว..จะด้วยเป็นเพราะว่า BEC ไม่ยอมปรับตัวหรือหรือปรับตัวไม่ทัน..อันนี้ก็ไม่รู้อะไรกับ “ตระกูลมาลีนนท์” แล้วล่ะ..!?
เอาเถอะ..มีอยู่อย่างเดียวที่ BEC ชนะ WORK ก็คือ “เรตติ้งทีวีดิจิทัล” แต่บอกตรง ๆ เอาไว้แค่พอได้คุย (กับเขาบ้าง)..ก็เท่านั้นแหละ..!!
….อิ อิ อิ…
บริษัท บีอีซี เวิลด์ จำกัด (มหาชน) หรือ BEC
………………………………………………………………….
 บริษัท เวิร์คพอยท์ เอ็นเทอร์เทนเมนท์ จำกัด (มหาชน)หรือ WORK
 